SYNTEC ขยับขึ้นต่อ โบรกฯมองมีปัจจัยหนุนรายได้-ลุ้นบุ๊คกำไรพิเศษจาก BMCL
SYNTEC ณ เวลา 10.14 น.อยู่ที่ 3.42 บาท บวก 0.06 หรือ 1.79% โดยเปิดตลาดที่ 3.38 บาท ปรับตัวขึ้นแตะระดับสูงสุดที่ 3.44 บาท ปรับตัวลงแตะระดับต่ำสุดที่ 3.38 บาท มูลค่าการซื้อขาย 15.26 ล้านบาท
27 เม.ย. 2558

ผู้สื่อข่าวรายงานว่า ราคาหุ้น บริษัท ซินเท็ค คอนสตรัคชั่น จำกัด (มหาชน) หรือ SYNTEC ณ เวลา 10.14 น.อยู่ที่ 3.42 บาท บวก 0.06 หรือ 1.79% โดยเปิดตลาดที่ 3.38 บาท ปรับตัวขึ้นแตะระดับสูงสุดที่ 3.44 บาท ปรับตัวลงแตะระดับต่ำสุดที่ 3.38 บาท มูลค่าการซื้อขาย 15.26 ล้านบาท

บล. ดีบีเอส วิคเคอร์ส ระบุในบทวิเคราะห์ (27 เม.ย.) ว่า แนะนำ “ซื้อ” SYNTEC ราคาเป้าหมาย 4.15 บาท/หุ้น มองว่าบริษัทยังมีข้อดีอีก 2 ประการคือรายได้ค่าเช่าจาก SA ทยอยเพิ่มขึ้น ปีนี้นอกจากแนชเชอรัล วิลล์ที่ลุมพินี ก็จะมีโครงการที่ศรีราชา ภายใต้บริษัทย่อย เอสซีอาร์ โครงการแรกเข้ามาเสริม ปีหน้าก็จะมีโครงการสองแล้วเสร็จเข้ามาเพิ่มรายได้อีก
รวมถึงมีที่ดินเปล่าจำนวน 55 ไร่ที่ทำเล เอกมัย-รามอินทรา ต้นทุนเพียง 1.8 ล้านบาทต่อไร่ ปัจจุบันปรับเพิ่มไปถึง 4.5 ล้านบาทต่อไร่ คิดเป็นกำไรแฝงที่ 149 ล้านบาท หรือ 0.09 บาทต่อหุ้น SYNTEC       
ขณะเดียวกันมาร์จิ้นดีขึ้นจากการประหยัดค่าเหล็กก่อสร้างได้ 80-100 ล้านบาท ส่งผลให้อัตรากำไรขั้นต้นเพิ่มขึ้น 0.5-0.6% ต่อปี ทั้งนี้งานก่อสร้างใช้เวลาเฉลี่ยประมาณ 2 ปี และรายได้ต่อปีในปัจจุบันเป็นประมาณ 7 พันล้านบาท
ทั้งนี้ คาดอัตราการเติบโตกำไรปกติปีนี้สูงเป็น 39% จากปีก่อน และทรงตัวในปีหน้า แต่บริษัทจะสามารถใช้การขายทำกำไร BMCL โดยการ ถือหุ้น BMCL ในต้นทุนที่ต่ำและมีโอกาสบันทึกรายได้พิเศษ ปัจจุบันเหลือหุ้น BMCL อีก 180 ล้านหุ้น ที่ต้นทุนเฉลี่ยต่ำเพียง 1.26 บาท จึงมีกำไรที่ยังไม่รับรู้ประมาณ 124 บาท หรือคิดเป็น 0.08 บาทต่อหุ้น SYNTEC
รวมทั้งมีกำไรพิเศษต่างๆมาช่วยเสริมกำไรได้ ทั้งนี้ในประมาณการปีนี้และปีหน้า ฝ่ายวิจัยมีสมมุติฐานให้มีกำไรพิเศษเป็น 34 และ 70 ล้านบาท ตามลำดับ
นอกจากนี้คดีความที่เคยตั้งสำรองเป็นค่าใช้จ่ายไว้หากในที่สุดคดีความจบแล้วบริษัทชนะ ก็จะกลับรายการสำรองบันทึกกลับมาเป็นรายได้ เช่น 1) โรงแรมคาปินสกี้ ประมาณ 140 ล้านบาท (รวมดอกเบี้ย 60 ล้านบาท) 2) Sky Walk 5-10 ล้านบาท และ 3) งานการบินไทย ที่จะเรียกร้องจาก ผู้รับเหมาช่วงคือ STEC อีก 32 ล้านบาท